**Szociokulturális beszámoló**

**Leeds Teaching Hospitals, Leeds Neonatal Service**

**Leeds, United Kingdom**

**Dr. Turi Alexandra**

A **Leonardo Da Vinci Mobilitási Program** segítségével 2014 januárjától három hónapig az angliai Leedsben tölthettem a gyermekgyógyászat szakképzésem részét képező neonatológia gyakorlatot. A következőkben a város és a kórház bemutatásával és néhány hasznos információval szeretném segíteni a később kiutazókat.

**Leeds, a sokarcú és meglepetésekkel teli város**

Leeds városa [West Yorkshire megyében](http://hu.wikipedia.org/w/index.php?title=West_Yorkshire_megye&action=edit&redlink=1), [Angliában](http://hu.wikipedia.org/wiki/Anglia) található. A város történelmének kezdete az ötödik századig nyúlik vissza, amikor is Elmet király megérkezett Loidis erdejébe, ahová később a város épült. Nevét is az erdő után kapta.

Lakossága kb. 750 ezer főre tehető, így a legnagyobb angol városok egyike. Felemelkedését az ipari forradalomnak köszönheti, amikor is Leeds a gyapjúgyártás fellegvára lett.  Ma London után [Anglia](http://hu.wikipedia.org/wiki/Anglia) legnagyobb üzleti és finanszírozási szolgáltatások központja, továbbá a legnagyobb jogi központ is. Statisztikák szerint Anglia leggyorsabban fejlődő városa.

Ennek ellenére igaz a mondás, hogy Leeds úgy hatalmas, hogy közben kicsinek tűnik. A belváros gyalog könnyűszerrel bejárható, rengeteg kedves kávézóval és étteremmel csalogatva a járókelőket. Emellett a leedsi körzetnek több mint 65%-át borítja zöldövezet, barátságos környezetet biztosítva az ott élők és oda látogatók számára.

A város több mint 75 különböző nemzetiségű embernek ad otthont, ez adja erős multikulturális bázisát, és ez teszi különösen barátságos hellyé mindenki számára vallástól, származástól függetlenül.

**Mit érdemes megnézni?**

A kultúrát kedvelők nem fognak csalódni Leedsben, hiszen a város rengeteg látnivalóval büszkélkedhet. Megcsodálhatunk számos viktoriánus stílusú épületet, például Európa legnagyobb fedett piacát, az 1857-ben épült Kirkgate Marketet vagy a Királyi Fegyvertár Múzeumot, amely áttekintést ad a világ hadászati és sportfegyvereinek történetéről.

A Viktória királynő által 1858-ban megnyitott városháza és a Szent Anna római katolikus székesegyház egyaránt kihagyhatatlan látnivaló, a 19. századi textilgyárból átalakított múzeumban pedig megismerhetjük Leeds ipari múltját.

Leeds az egyetlen olyan brit város Londontól eltekintve, amely saját operaházzal, balett-társulattal és több neves színházzal is büszkélkedhet.

Ahogy kiérünk Leedsből, megtekinthetjük a gyönyörű [Harewood ház](http://www.harewood.org/house)at vagy a [Kirkstall Abbey](http://www.leeds.gov.uk/kirkstallabbey/)-t.  A közelben lévő városok közül York történelmi, autentikus belvárosát is feltétlenül érdemes megnézni. York katedrálisa az egyik legnagyobb gótikus stílusban épült székesegyház, melynek legelső változata 627-ben készült el.

**Néhány hasznos információ**

Hogyan utazzunk Leedsbe?

2014. április 3-tól ismét van közvetlen légi összeköttetés Leeds repülőtere és Budapest között a Jet2.com légitársaság gépei által. A Leeds Bradford nemzetközi repülőtér Yeadonban található, 16 km-re a város északnyugati szélétől.

Ezen kívül dönthetünk úgy is, hogy a közeli Manchesterbe, esetleg Londonba repülünk. Ez esetben – és egyéb kirándulások megszervezésénél is – fontos a vonatjegy mielőbbi lefoglalása, hiszen utolsó pillanatban többszörös árat is fizethetünk érte. A [www.nationalrail.co.uk](http://www.nationalrail.co.uk) honlapon tájékozódhatunk a menetrendekről és vásárolhatunk on-line jegyeket.

Helyi közlekedés

Leedsben számos különböző buszszolgáltató biztosítja a helyi közlekedést és nagyon jó on-line útvonal tervezők állnak rendelkezésre ([www.wymetro.com/howtogetto/](http://www.wymetro.com/howtogetto/)). A megvásárolt jegyek és bérletek azonban csak az adott szolgáltatónál érvényesek. Érdemes a különböző bérletekről tájékozódni, mert a buszon vásárolt jegyek drágák. Tapasztalatom alapján a város központi részében a közlekedés gyakran túlzsúfolt.

A Leeds Teaching Hospitals két épülete a St. James’s Hospital és az LGI között nincs helyi buszjárat. A kórházban használt kitűzővel azonban ingyen utazhatunk a két pont között közlekedő Shuttle Bus-szal. Ez viszont csak hétköznap közlekedik.

Szerencsére a taxi tarifák még magyar viszonylatban sem drágák. Érdemes a helyiektől a legolcsóbb szolgáltató után érdeklődni, mert nagy különbségek vannak.

Leeds Teaching Hospital, Neonatal Service

A Leeds Teaching Hospital Neonatal Service az egyik legnagyobb neonatológiai központ az Egyesült Királyságban. Az újszülött osztályok a Leeds General Infirmary (LGI) Clarendon Wing és a St. James’s Hospital (**Jimmy’s)** Gledhow Wing területén vannak. Összesen 56 ágy áll rendelkezésre az Intensive Care, Surgical, High Dependeny és Transitional Care Unit területén. A hatalmas betegforgalom miatt amellett, hogy a szülőszobai ellátás területén tapasztalatot szerzünk, gyakran találkozhatunk különböző ritka újszülött kori betegségekkel is.

A General Medical Council regisztráció alapfeltétele a kinti orvosi munkának. Ennek hiányában megfigyelő státusban vehetünk részt az osztályok mindennapjaiban és nem végezhetünk invazív beavatkozásokat. A regisztráció Magyarországról intézhető, de minimum 6 hetet vesz igénybe, majd egy utolsó személyazonosság ellenőrzésre meg kell jelenni a manchesteri vagy londoni GMC-nél. AZ EU-ból származó pályázóknak egyelőre nem kell külön nyelvvizsgát tenniük, de a nyáron ennek bevezetését tervezik. Emellett a kórház a magyar erkölcsi bizonyítványt nem fogadja el, így ennek elkészülésére is 2-4 hetet kell számolni.

A szakorvosok kivételével az orvosok 6 havonta cserélődnek, érdemes ekkor, vagy ezt kicsit megelőzően érkezni. Hiszen ilyenkor egy hetes bemutatást, oktatást szerveznek az új orvosok számára, mely nagyban segíti a munkát illetve a kollégák megismerését. Emellett hetente kétszer elméleti oktatást és szimulációs gyakorlatokat is tartanak. Lehetőséget biztosítanak a Newborn Life Support kurzuson való részvételre, és két havonta egész napos szimulációs gyakorlatot is szerveznek az Oktató Központjukban. A multidiszciplináris megbeszélések mindennaposak, folyamatos auditokat szerveznek és irodalomkutatásra is fordítnak figyelmet.

Szállás

A kiutazó orvosok számára a St. James’s Hospital területéhez tartozó épületben (Doctors Residence) biztosítanak szobát. Ez egy magyar kollégiumnak megfelelő színvonalú szállás, elég tágas szobával, de közös fürdővel és konyhával. Internet hozzáférést nem biztosítanak, ezt mindenkinek egyénileg kell megoldania. Az orvosok általában néhány hétig, esetleg egy-két hónapig laknak itt, hiszen hosszabb időre már lehet hasonló árért egy lakásban szobát bérelni. A családdal érkezőknek két szobás lakást is tudnak biztosítani, akár hosszú távú tartózkodásra is.

Időjárás

Aki nem szereti a hideget, annak ajánlott téli időszakban meglátogatni Yorkshire-t. Ilyenkor körülbelül a Magyarországon megszokott novemberi időjárás várható. Kinn tartózkodásom alatt az átlaghoz képest keveset esett, akkor is rövid ideig tartott, így ez engem egyáltalán nem zavart.

Mit együnk a mindennapokban?

Az angol konyháról, mint tudjuk, igencsak megoszlanak a vélemények. Alapjában véve szeretik a kiadós, testes, jó minőségű húsokat, főleg a marhahúst, jóízű halakat, laktató lepényeket, pudingokat. Az LGI Clarendon Wingben található menzán számos főtt étel közül válogathatunk nap, mint nap, az ott dolgozók számára kedvező áron. Érdemes a különböző meal deal-ekről érdeklődni.

Emellett az angolok jól tudják, hogy az idő pénz, így aztán a boltokban minden előre szeletelve található, de sokan így sem töltik az idejüket főzéssel. Ennek megfelelően minden élelmiszer boltban kaphatók kész ételek, amik igazából nem sokkal drágábbak, mint maguk az alapanyagok. A piacokon egyébként jóval olcsóbban tudunk vásárolni, mint az élelmiszerboltokban. A Byron Streeten van egy kis magyar bolt is, ha Túró Rudira vagy Gyulai kolbászra vágynánk.

Még néhány hasznos tanács

* Az angolok kifejezetten udvariasak, és másoktól is ezt várják el. Mindig kivárják a sorukat és mindenhol betartják az érkezési sorrendet legyen az üzletben vagy akár a buszmegállóban.
* Általában elegendő bemutatkozni. Kezet ritkán fognak, a nők egymás között pedig sosem.
* A GMC Dress Code alapján az orvosok utcai ruhában dolgoznak, de elegáns ruhát kell viselni. Farmer használata például tilos.
* Ne felejtsünk elektromos átalakítót vinni vagy venni bármelyik nagyobb élelmiszer/illatszer boltban!

Leeds valóban egy nagyon barátságos, jól élhető város, ami rengeteg felfedezni valót tartogat. A kórház hatalmas és jó felszerelet, az orvosok szakmailag jól képzettek és odafigyelnek a fiatalok oktatására is. Mindenkit csak bíztatni tudok a kiutazásra, aki bártságos, támogató környezetben szeretne rengeteg hasznos szakmai tapasztalattak gazdagodni!

2014. április

Dr. Turi Alexandra

Szakorvos-jelölt

Semmelweis Egyetem II. sz. Gyermekgyógyászati Klinika